ÚRAD VLÁDY SLOVENSKEJ REPUBLIKY

ŠTATÚT KOMISIE 

zo dňa 1.4.2011 v programe 

KULTÚRA NÁRODNOSTNÝCH MENŠÍN 

Generálny riaditeľ sekcie národnostných menšín Úradu vlády Slovenskej republiky (ďalej len „úrad vlády“) ako gestor pre dotácie poskytnuté podľa § 2 ods. 1 písm. a) zákona č. 524/2010 Z. z. o poskytnutí dotácií v pôsobnosti Úradu vlády Slovenskej republiky v platnom znení (ďalej len „zákon“) (ďalej len „gestor“) v súlade s § 2 ods. 4 vyhlášky Úradu vlády Slovenskej republiky č. 21/2011 Z. z., ktorou sa ustanovujú podrobnosti o zložení, rozhodovaní, organizácii práce a postupe komisie pri vyhodnocovaní žiadostí o poskytovanie dotácií a kritériá pre vyhodnocovanie žiadostí o poskytovanie dotácií v pôsobnosti Úradu vlády Slovenskej republiky (ďalej len „vyhláška“) vydáva Štatút komisie v programe Kultúra národnostných menšín (ďalej len „štatút").

Článok 1
Úvodné ustanovenia

(1) Štatút komisie upravuje postavenie komisie, úlohy komisie pri vyhodnocovaní žiadostí o poskytnutie dotácie v rámci dotačného systému úradu vlády program Kultúra národnostných menšín (ďalej len „program“) a ďalšie skutočnosti súvisiace s činnosťou komisie ako poradného orgánu podpredsedu vlády Slovenskej republiky pre ľudské práva a národnostné menšiny (ďalej len „podpredseda vlády“). 

(2) Úlohou komisie je vyhodnocovať žiadosti o poskytnutie dotácie (ďalej len „žiadosť“) podľa kritérií uvedených vo výzve na predkladanie žiadostí o poskytnutie dotácie pre program (ďalej len „výzva“), navrhovať žiadosti podporiť alebo nepodporiť a navrhovať výšku podpory žiadostiam. 

(3) Administratívne a technické podmienky na činnosť komisie zabezpečuje sekcia národnostných menšín úradu vlády (ďalej len „sekcia"), do pôsobnosti ktorej patria dotácie poskytnuté podľa § 2 ods. 1 písm. a) zákona.

(4) Agendu komisie vedie tajomník komisie, ktorého vymenúva a odvoláva gestor. Tajomníkom komisie je zamestnanec sekcie. Tajomník komisie nie je členom komisie a nemá hlasovacie právo.

Článok 2
Postavenie komisie

(1) Na zabezpečenie účelu poskytovania dotácie v programe sa zriaďuje 15 komisií na vyhodnocovanie žiadostí a navrhovanie ich podpory v súlade so zákonom, a to nasledovné: 
a)	komisia pre bulharskú národnostnú menšinu,
b)	komisia pre českú národnostnú menšinu,
c)	komisia pre chorvátsku národnostnú menšinu,
d)	komisia na živú kultúru pre maďarskú  národnostnú menšinu,
e)	komisia na periodickú a neperiodickú tlač pre maďarskú  národnostnú menšinu,
f)	komisia pre moravskú národnostnú menšinu,
g)	komisia pre nemeckú národnostnú menšinu,
h)	komisia pre poľskú národnostnú menšinu,
i)	komisia pre rómsku národnostnú menšinu,
j)	komisia pre rusínsku národnostnú menšinu,
k)	komisia pre ruskú národnostnú menšinu,
l)	komisia pre srbskú národnostnú menšinu,
m)	komisia pre ukrajinskú národnostnú menšinu,
n)	komisia pre židovskú národnostnú menšinu,
o)	komisia pre kultúrnu politiku, ktorá spracuje žiadosti v oblasti multikultúrnych projektov. 

Článok 3
Členstvo v komisii

(1) Komisia má najmenej troch členov. Tvorí ju predseda komisie (ďalej len „predseda“), podpredseda komisie a členovia komisie. Predsedu a podpredsedu komisie volia členovia komisie nadpolovičnou väčšinou hlasov prítomných členov.

(2) Členov komisie vymenúva a odvoláva podpredseda vlády na návrh gestora. Člen komisie musí spĺňať podmienky podľa § 7 ods. 1 zákona, ktoré potvrdzuje čestným vyhlásením podľa vzoru uvedeného v prílohe č. 1 tohto štatútu. 

(3) Členom komisie môže byť odborník z vecne príslušnej oblasti, ktorý môže byť z úradu vlády, z ďalšieho orgánu štátnej správy, z orgánu územnej samosprávy, z inej právnickej osoby alebo akákoľvek fyzická osoba. Za odborníka z vecne príslušnej oblasti sa považuje najmä predstaviteľ národnostnej menšiny preukázatelne sa zaoberajúci kultúrou danej národnostnej menšiny.

(4) Členstvo v komisii je nezastupiteľné.

(5) Funkčné obdobie člena komisie je dvojročné. V prípade zániku členstva v komisii alebo odvolania člena podpredseda vlády vymenuje nového člena. Člena komisie môže podpredseda vlády vymenovať aj opakovane.
 
(6) Pred uplynutím funkčného obdobia členstvo v komisii zaniká
a)	vzdaním sa členstva,
b)	úmrtím člena.

(7) Odvolaním sa členstvo v komisii končí,
a)	ak člen prestane spĺňať predpoklady podľa § 7 ods. 1 zákona,
b)	pri opakovanej neúčasti člena na rokovaní a práci komisie bez predloženia náležitého ospravedlnenia,
c)	ak člen nerešpektuje organizačné pokyny podľa § 4 písm. g) vyhlášky,
d)	ak člen nezachová mlčanlivosť podľa § 4 písm. h) vyhlášky,
e)	skončením štátnozamestnaneckého pomeru člena na úrade vlády.

(8) Predseda
a)	vedie rokovanie komisie, 
b)	zodpovedá za činnosť komisie, 
c)	schvaľuje záznam z rokovania komisie (ďalej len „záznam“) a protokol o odporúčaní alebo neodporúčaní žiadostí o poskytnutie dotácie bez identifikácie žiadateľa (ďalej len „protokol bez identifikácie žiadateľa“), 
d)	ak je to potrebné, prizýva na zasadnutie komisie poradcov, ktorí nemajú hlasovacie právo.

(9) V čase neprítomnosti predsedu zastupuje podpredseda komisie v plnom rozsahu jeho práv a povinností. 

(10) Člen komisie 
a)	sa zúčastňuje na rokovaní komisie,
b)	vyjadruje sa k prerokovávaným bodom programu rokovania komisie,
c)	predkladá pripomienky, návrhy a podnety k prerokovávaným materiálom v rámci rokovania komisie a v súvislosti s prácou komisie,
d)	má  prístup k materiálom prerokovávaných v komisii, ako aj dokumentom súvisiacich s prácou komisie,
e)	posudzuje predložené žiadosti,
f)	navrhuje výšku dotácie,
g)	hlasuje o predloženej žiadosti,
h)	rešpektuje organizačné pokyny podpredsedu vlády, vedúceho úradu vlády a predsedu v súvislosti s prácou komisie,
i)	zachováva mlčanlivosť o všetkých skutočnostiach, o ktorých sa dozvedel pri výkone funkcie člena alebo v súvislosti s ňou, a ktoré v záujme činnosti komisie nemožno oznamovať iným osobám.

(11) Ak tajomník komisie zistí, že člen komisie neinformoval komisiu o skutočnostiach uvedených v čl. 3 ods. 2  tohto štatútu, je povinný túto skutočnosť bezodkladne oznámiť podpredsedovi vlády. Člen komisie je povinný informovať komisiu písomne a bezodkladne potom, ako sa o tejto skutočnosti dozvie.

Článok 4
Rokovanie komisie

(1) Rokovanie komisie zvoláva na základe pokynu gestora tajomník komisie. Tajomník komisie zašle členom komisie pozvánku na rokovanie komisie najmenej sedem pracovných dní pred začiatkom rokovania komisie.

(2) Komisia je uznášaniaschopná, ak sú na rokovaní prítomné najmenej dve tretiny jej členov, pričom jedným z nich musí byť predseda alebo podpredseda komisie. Na prijatie rozhodnutia je potrebná nadpolovičná väčšina hlasov prítomných členov na rokovaní komisie. Pri rovnosti hlasov je rozhodujúci hlas predsedu, v jeho neprítomnosti hlas podpredsedu komisie.

(3) Na rokovaní komisie tajomník komisie zabezpečuje informovanie členov komisie o
a) výške sumy z rozpočtu verejnej správy vyčlenenej na dotácie,
b) počte prijatých žiadostí,
c) celkovej sume dotácií požadovaných žiadateľmi,
d) splnení náležitostí jednotlivých žiadostí,
e) prioritách programu, 
f) spôsobe a kritériách bodového hodnotenia žiadostí,
g) zákone a o vyhláške, 
h) povinnosti zachovávať mlčanlivosť o skutočnostiach súvisiacich                      s rokovaním komisie, posudzovaním a hodnotením  žiadostí a s návrhmi komisie na poskytnutie dotácie.

(4) Predseda komisie vedie rokovanie komisie, zodpovedá za jeho priebeh a spolu s tajomníkom komisie podpisuje záznam a protokol bez identifikácie žiadateľa. 

(5) Na rokovaní komisie sa zúčastňuje tajomník komisie a ďalší gestorom určený zamestnanec sekcie za účelom zabezpečenia administratívnych a organizačných úloh súvisiacich s rokovaním komisie. Rokovania komisie sú neverejné.

(6) Tajomník komisie vyhotovuje záznam obsahujúci najmä 
a)	údaje o tom, kto rokovanie viedol, 
b)	obsah rokovania, 
c)	záznam o hlasovaní, 
d)	záver hlasovania,
e)	prezenčnú listinu prítomných členov, 
f)	návrh protokolu bez identifikácie žiadateľa, 
g)	podpis predsedu, tajomníka komisie a gestora.

(7) Protokol bez identifikácie žiadateľa podpísaný predsedom komisie a tajomníkom komisie a na základe toho tajomníkom komisie vyhotovený protokol o rozhodnutí komisie o odporúčaní a neodporúčaní žiadostí s identifikáciou žiadateľa (ďalej len „protokol s identifikáciou žiadateľa“), podpísaný tajomníkom komisie a gestorom predkladá gestor na schválenie podpredsedovi vlády. 

Článok 5
Posudzovanie žiadostí o poskytnutie dotácie

(1) Členovia komisie môžu posudzovať žiadosti prostredníctvom systému elektronickej registrácie žiadostí, pri splnení platných predpisov a podmienok pre túto činnosť už pred zasadnutím komisie. )

(2) Žiadosti na rokovanie komisie predkladá tajomník komisie prostredníctvom systému elektronickej registrácie žiadostí, pri splnení platných predpisov a podmienok pre túto činnosť.1) 

(3) Tajomník komisie je povinný predložiť členom komisie zoznam úplných žiadostí na rokovanie komisie bez identifikácie žiadateľa. 

(4) Komisia hodnotí žiadosti z odborného hľadiska v súlade s kritériami uvedenými vo výzve z hľadiska efektívnosti využitia dotácie, ako aj z hľadiska opodstatnenosti a primeranosti požadovaných finančných prostriedkov v súlade so spôsobom hodnotenia žiadostí stanoveným vo výzve.

(5) Komisia navrhuje poskytnutie alebo neposkytnutie finančnej dotácie, výšku dotácie pre jednotlivé žiadosti na základe bodového hodnotenia. Vzor bodového hodnotenia je v prílohe č. 2 tohto štatútu (ďalej len „hodnotiaci hárok“). Každú žiadosť môže bodovo ohodnotiť ktorýkoľvek člen komisie, ale každá žiadosť musí byť ohodnotená minimálne jedným členom komisie. O výslednom bodovom ohodnotení každej žiadosti rozhoduje komisia. 

(6) Gestor môže určiť pre jednotlivých členov komisie rozpis žiadostí, ktoré sú povinní hodnotiť na základe hodnotiaceho hárku, tým právo člena komisie hodnotiť ostatné žiadosti nie je dotknuté. V takomto prípade sa pripraví pre žiadosť len jeden hodnotiaci hárok podpísaný gestorom určeným členom komisie, ktorý žiadosť hodnotil. Pri vypracovaní rozpisu žiadostí medzi jednotlivými členmi komisie gestor prihliada na počet žiadostí, ktoré hodnotí príslušná komisia, počet členov príslušnej komisie, odbornosť členov príslušnej komisie a oblasti jednotlivých žiadostí. Ak gestor neurčí rozpis žiadostí platí, že každý člen komisie je povinný hodnotiť všetky žiadosti o ktorých rozhoduje komisia. V takomto prípade sa vyhotovuje len jeden výsledný hodnotiaci hárok obsahujúci bodové hodnotenie o ktorom rozhodla komisia, podpísaný predsedom komisie. 

(7) Komisia určí oprávnené výdavky (nákladové položky), na ktoré má byť dotácia poskytnutá a definuje účel poskytnutej dotácie k jednotlivým projektom. Ak nie je dotácia poskytnutá v požadovanej výške, spolufinancovanie z vlastných zdrojov alebo iných zdrojov môže komisia znížiť úmerne k výške poskytnutej dotácie v zmysle §5 ods. 2 zákona.

Článok 6
Odmeňovanie členov komisií

(1) Člen komisie, ktorý nemá bydlisko alebo miesto výkonu práce v mieste konania zasadnutia komisie, má nárok na náhradu preukázaných cestovných výdavkov, výdavkov za ubytovanie a stravné, ktoré sú spojené s výkonom funkcie člena komisie podľa osobitného predpisu.)

(2) Na návrh gestora môže podpredseda vlády v súlade s interným predpisom rozhodnúť o poskytnutí odmeny členovi komisie za výkon jeho funkcie;  o výške tejto odmeny rozhodne na základe rozsahu činností spojených s výkonom funkcie. Nárok na odmenu nemajú zamestnanci, ktorých služobným úradom je úrad vlády. 

Článok 7
Účinnosť 

Tento štatút komisií programu Kultúra národnostných menšín nadobúda platnosť 1. apríla 2011.

Číslo: 3679-8520/2011/SNM
                                                                                                          generálny riaditeľ 
Sekcie národnostných menšín
Mgr. László Juhász

Príloha č. 1
k štatútu komisie zo dňa 1.4.2011

VZOR

Čestné vyhlásenie člena komisie 
pre dotačný program Kultúra národnostných menšín

Meno, priezvisko, titul:    	   	....................................................................
Adresa trvalého pobytu:    	   	....................................................................
Dátum narodenia:  	  		....................................................................
(ďalej len „člen komisie“)

svojím vlastnoručným podpisom potvrdzujem, že prijímam členstvo v komisii pre dotačný program Kultúra národnostných menšín a spĺňam podmienky členstva podľa §7 ods. 1 zákona č. 524/2010 Z. z. o poskytnutí dotácií v pôsobnosti Úradu vlády Slovenskej republiky v platnom znení, a na svoju česť vyhlasujem, že 
a)	nie som zaujatý/á vo vzťahu k žiadateľom, ktorých žiadosti o poskytnutie dotácie v dotačnom programe Kultúra národnostných menšín budem ako člen komisie hodnotiť, 
b)	nie som štatutárnym orgánom ani členom štatutárneho orgánu žiadateľa, ani spoločníkom právnickej osoby, ktorá je žiadateľom, 
c)	osoby, ktoré sa považujú vo vzťahu ku mne za blízke osoby podľa § 116 zákona č. 40/1964 Zb. Občiansky zákonník v platnom znení nie sú štatutárnym orgánom ani členom štatutárneho orgánu žiadateľa, ani spoločníkom právnickej osoby, ktorá je žiadateľom, 
d)	nie som zamestnancom žiadateľa ani zamestnancom záujmového združenia podnikateľov, ktorého členom je žiadateľ. 
Bol/a som zároveň  informovaný/á o:
a)	povinnosti zachovávať mlčanlivosť o všetkých skutočnostiach, o ktorých som sa dozvedel/a pri výkone funkcie člena komisie alebo v súvislosti s ňou a ktoré v záujme činnosti komisie nemožno oznamovať iným osobám, 
b)	právach a ďalších povinnostiach člena komisie podľa vyhlášky č. 21/2011 Z. z. a štatútu komisie,  
c)	postupoch pri práci s informačným systémom o dotáciách pre dotačný program Kultúra národnostných menšín (ďalej len „IS dotácie“) a prevzal/a som prístupové údaje do IS dotácie umožňujúci prístup k žiadostiam bez identifikácie žiadateľa, ktoré budem ako člen komisie hodnotiť. 

V ......................... dňa...................... 	           		                      .............................................
					 	    		          podpis člena komisie
______________________________________________________________________________

........................................................................................
Meno, priezvisko a podpis poverenej osoby, ktorá poučenie vykonala 

Príloha č. 2 
k štatútu komisie zo dňa 1.4.2011

VZOR

Hodnotiaci hárok
k projektu predloženého do programu Kultúra národnostných menšín

Podprogram:
Číslo žiadosti:	
Názov projektu:
Kritériá pre odborné hodnotenie	Rozsah bodov	Pridelené body	Poznámka	
1.	Relevantnosť zámerov a  cieľov projektu		0 - 5		
•	relevantnosť zámerov projektu s cieľmi a prioritami programu		Nastaviť spočítanie bodov		
•	zrozumiteľnosť cieľov a aktivít				
•	komplexnosť projektu				
•	prehľadnosť vecného a časového harmonogramu				
•	zabezpečenie projektu odborníkmi				
2.	Kvalita a originalita projektu		0 - 5		
•	originalita projektu 		Nastaviť spočítanie bodov		
•	tvorivosť autora				
•	formy a metódy realizácie projektu				
•	štruktúra a popis plánovaných aktivít				
•	kvalita spracovania dokumentácie projektu				
3.	Tradícia a kontinuita predloženého projektu		0 - 5		
•	dlhodobá tradícia aktivít		Nastaviť spočítanie bodov		
•	nadväznosť a kontinuita aktivít				
•	multiplikačný efekt projektu (šírenie a rozsah dosiahnutých a opakovaných výsledkov projektu)				
•	osvedčené postupy				
•	zachovanie a rozvoj trvalých kultúrnych hodnôt národnostných menšín				
4.	Kultúrno-spoločenský význam projektu		0 - 5		
•	kultúrno-spoločenský prínos projektu 		Nastaviť spočítanie bodov		
•	posilňovanie hodnôt národnostnej kultúry				
•	prínos synergického efektu v národnostnej kultúre				
•	merateľnosť výstupov projektových aktivít (napr. počet seminárov, počet oslovených respondentov vo vzťahu k téme projektu, počet vydaných publikácií, počet zrealizovaných prieskumov, počet účastníkov na aktivitách a pod.)				
•	rozsah a dopad plánovaných aktivít				
5.	Osobitný príspevok projektu k zachovaniu a rozvoju menšinovej kultúry
		0 - 5		
•	prínos k zachovaniu identity a materinského jazyka národnostnej menšiny		Nastaviť spočítanie bodov		
•	reagovanie  na aktuálne zmeny, priority a kultúrne potreby národnostných menšín				
•	prezentácie národnostných kultúrnych aktivít voči majorite				
•	príspevok rozvoju multikultúrneho chápania spoločnosti				
•	podiel na realizácii zámerov kultúrnej politiky SR v oblasti kultúry národnostných menšín				
6.	Cieľové skupiny, na ktoré sa projekt zameriava
		0 - 5		
•	zadefinovanie cieľovej skupiny		Nastaviť spočítanie bodov		
•	aktívne zapojenie cieľovej skupiny				
•	spolupráca cieľových skupín				
•	rozsah oslovenia širokej verejnosti 				
•	zameranie projektu na cieľové skupiny v regiónoch s kvalitatívne a kvantitatívne nepostačujúcou úrovňou kultúrneho života				
7.	Reálnosť rozpočtu
		0 - 5		
•	primeranosť a reálnosť rozpočtu		Nastaviť spočítanie bodov		
•	vyrovnanosť jednotlivých položiek rozpočtu				
•	dôslednosť spracovania štruktúrovaného rozpočtu				
•	nevyhnutnosť výdavkov na realizáciu projektu				
•	úroveň spracovania podrobného komentára				
				
Spolu pridelené body:
	Nastaviť tak, aby počet celkových bodov spočítal systém	
Percentuálne vyhodnotenie pridelených bodov:
	Nastaviť tak, aby % vypočítal systém	
Dôvod neodporučenia žiadosti:
( vyplniť v prípade, že hodnotenie dosiahlo menej ako 18 bodov)
	Povinné pri menej ako 18 bodovom hodnotení (ponechať možnosť pracovať s hodnotiacim hárkom v stave rokovanie komisie)	
Hodnotiteľ (meno člena komisie):
		
Podpis hodnotiteľa:

Hodnotí sa sedem kritérií. Každé kritérium pozostáva zo škály piatich ukazovateľov daného kritéria. 
Každý ukazovateľ sa hodnotí: 
•	bodom 0 (nepostačujúci) alebo 
•	bodom 1 (postačujúci)
Každé hodnotiace kritérium má určené bodové rozpätie od 0 do5 bodov (najvyššie hodnotenie je 5 bodov za jedno kritérium).
Maximálny možný počet bodov je 35.
Projekt je podporiteľný pri dosiahnutí minimálne 18 bodov, t. j. nad 50 % bodového hodnotenia.